له محصلینو سره د دپیکا خواخوږي هند کې ناندرۍ پارولي دي
د هند د سینما یوه وتلې ستورې دپیکا پادوکون د محصلینو په یوې مظاهرې کې ګډون کړی او د هغوی ننګه یې کړې ده. 
دپیکا د جواهر لال نهرو د محصلینو په هغې مظاهرې کې برخه واخیسته چې پر یو شمېر نورو محصلینو د برید د غندلو لپاره جوړه شوې وه. څو ورځې مخکې مخ پټو وسله والو د دغه پوهنتون پر یو شمېر محصلینو ډزې وکړې او ۳۴ تنه یې ژوبل کړل. په ټولنیزو رسنیو کې په ځینو خپرو شویو" ویدیوګانو کې ښودل کیږي چې پولیس د پېښې په ځای کې ولاړ دي او د برید د مخنیوي لپاره کوم اقدام نکوي". په برید کې د محصلینو یوه ټولنه ګرمه بلل شوې ده چې د صدراعظم مودي له "ګوند سره اړیکي" لري. دپیکا د سه شنبې په ماښام (جنوري۷) په نوي ډیلي کې د دغه برید د غندنې په مظاهرې کې ګډون وکړ. د هغې دغه کار په هند کې د ټولنیزو رسنیو د کاروونکو په منځ کې مثبت او منفي نظریات او ناندرۍ پارولي دي. په دغې ویدیو کې دپیکا ښودل کیږي چې د محصلانو تر څنګ ولاړه ده. معمولآ د بالیووډ ستوري په سیاسي مسايلو کې له ګډون کولو ډډه کوي. په هند کې د فلمونو د متن لیکوال او مبصر ادوایتا کالا په خپل ټویټر کې لیکلي دي: " ویل کېدل چې بالیووډ موقف نه ښکاره کوي،" او له داسې مسایلو سره سر او کار نلري. ځینو نورو دپیکا د بې اتفاقۍ په پارولو تورنه کړې ده. د هغې یو شمېر ملاتړو هم نظرونه څرګند کړي دي. یو مینوال یې لیکلي دي: " دپیکا تل په خپلو فلمونو کې د یووالي او پیوستون پیغامونه ورکړي دي." د هغې په ملاتړ او غندنې په ټویټر کې هشتګونه جوړ شوي دي. هغې داسې مهال په دغې مظاهرې کې برخه اخیستې ده چې ټاکل شوې د جمعې په ورځ (جنوري۱۰) د "چپاک" په نامه یو فلم هم بازار ته راوځي. د هغې ځینو مخالفانو له خلکو غوښتي چې دا فلم دې نه ګوري. خو ځینو نورو بیا ویلي دي چې هغه د خپل فلم د لا مشهوره کولو لپاره په دغو مظاهرو کې برخه اخیستې ده. دپیکا د هند د سینما په ښځینه لوبغاړو کې د ډېرو عاید لرونکو ستورو څخه ګڼل کیږي. په اصل کې محصلینو د هند حکومت د هغې پرېکړې پر ضد مظاهره کړې وه چې له مسلمانانو پرته په پاکستان، افغانستان او بنګله دېش کې د ځینو نورو مذهبونو وګړو ته د هند تابعیت ورکوي. د هند حکومت وايي دا خلک په خپلو هېوادونو کې له مذهبي تعصب سره مخامخ دي، خو د دغې پرېکړې مخالفان وايي چې په دغه قانون کې ولې مسلمانان نشته؟